昂山素姬

昂山素姬係緬甸政治人，2016年至2021年期間做過緬甸國務資政，亦都係緬甸全國民主聯盟嘅創辦人之一。致力推動民主，畀緬甸軍政府軟禁響屋企。

佢阿爸係昂山將軍，1947年同英國談判緬甸獨立；同年畀政敵刺殺。

名
昂山素姬唔係姓「昂山」，佢剩係得名，而無姓，因為緬甸人係無「姓氏」呢個概念。佢嘅名係來自佢屋企人嘅名，「昂山」來自阿爸，「素」來自阿嫲，「姬」來自阿媽。緬甸人會叫佢做「ဒေါ် ေအာင္ဆန္းဆုဳကည္」。「ဒေါ်」喺緬甸話裏面係一種對年長女性嘅尊稱，等於「女士」。

個人經歷

早年
1945年6月19號，昂山素姬喺英屬緬甸仰光出世。1947年，佢阿爸昂山將軍為緬甸獨立同英國談判，同年被政敵暗殺。1960年，15歲嘅昂山素姬跟住做咗印度大使嘅阿媽去咗印度。1964年，喺印度中學畢業後入英國牛津大學聖休學院，得到文學學士學位，主修經濟、哲學與政治，重識咗佢未來老公米高·阿里斯，婚後生咗兩個仔，亞歷山大·阿里斯同金·阿里斯。之後喺倫敦大學嘅亞非學院讀完博士課程。

政治生涯

1988年3月，為照顧中風病危嘅阿媽，昂山素姬匆匆告別佢老公同兩個仔，返到仰光。同年8月8號，緬甸發生「8888民主運動」，長期執政嘅「社會主義綱領黨」領袖尼溫將軍下台，但新嘅軍政府隨後掌權。爭取民主嘅示威群眾最終遭到軍隊嘅血腥鎮壓。好多受害者、激進分子同退役高級軍官，要求佢出嚟領導民主運動。深受聖雄甘地嘅非暴力理論影響，昂山素姬開始參與政治，並致力於推行民主制度。佢知道唔可以用以暴制暴嘅手段嚟解決國內嘅危機，因為呢種方法表面上最有效果，實際上會令自己墮落到同軍政府一樣嘅地步。

喺1988年8月26號，仰光近百萬群眾喺雪德宮大金塔西門外廣場集會，昂山素姬第一次面對咁多民眾發表演說。喺佢首次公開發表重要演講嘅前夕，政府曾經散播要刺殺佢嘅謠言，但佢唔驚任何威脅。

到咗1988年9月27號，昂山素姬組建咗全國民主聯盟，並出任主席同總書記。全國民主聯盟發展得好快，重做咗全緬最大嘅反對黨。1989年7月20號，軍政府以煽動騷亂罪軟禁昂山素姬，並開出條件，如果昂山素姬肯被軍政府驅逐出境嘅話，就可以獲得自由，但昂山素姬拒絕咗。

昂山素姬同佢阿爸昂山將軍嘅政治理念係唔同嘅，昂山將軍係緬甸共產黨嘅創始人之一兼總書記，支持嘅係「共產國家發展」，而昂山素姬支持嘅係「民主國家發展」。

攞諾貝爾和平獎
1990年，喺巨大嘅國際壓力下，緬甸軍政府於舉行大選，昂山素姬嘅全國民主聯盟壓倒性咁贏咗。正常嚟講，昂山素姬理應成為緬甸嘅總理，但選舉結果被軍方作廢，重宣布民盟係非法組織，拒絕交出政權，繼續監禁昂山素姬。此外，軍方整咗個「恢復國家法律和秩序委員會」嚟掌握政權，後來又將佢改名做「國家和平與發展委員會」。軍方嘅行為引發國際間猛烈批評。喺呢一年，昂山素姬攞咗薩哈羅夫獎。

1991年，昂山素姬重攞埋諾貝爾和平獎，不過無法親自去挪威領獎，只好畀個仔代佢發表答詞。

個人榮譽 
 薩哈羅夫獎
 諾貝爾和平獎
 香港大學名譽法學博士

攷

緬甸人
薩哈羅夫獎得主
諾貝爾和平獎得主
香港大學名譽博士
政黨阿頭